Správa zo zahraničnej pracovnej cesty

1.	Účastník ZPC
Ing. Jaroslava Kováčová, národný projektový koordinátor (zástupca NPC) EUREKA

2.	Zahraničná pracovná cesta
Štát/mesto: Maďarsko, Sopron
Vykonaná v dňoch: 23.-26.1.2012 (J. Kováčová, príchod autobusom do Soprone o 19.00)
Účel cesty: Účasť na 2. zasadnutí NPC/HLG EUREKA
Spôsob financovania ZPC: MŠVVaŠ SR

3.	Rámcový program
23.1.2012 - cesta z Bratislavy do Soprone (odchod 15.00 z BA do Viedne a Soprone)
24.1.2012 – od 9.00-18.00 bilaterálne zasadnutie + zasadnutie NPC 
25.1.2012- od 9.00-18.00 spoločné zasadnutie NPC/HLG
26.1.2012- od 9.00-15.00 zasadnutie HLG a valné zhromaždenie (odchod 16.00 do Viedne a BA) 

4.	Stručný priebeh zasadnutí NPC/HLG EUREKA
V poradí druhé pravidelné zasadnutie NPC a HLG EUREKA počas maďarského predsedníctva sa uskutočnilo v  Soproni v dňoch 24.1.-26.1.2012. Na utorňajšom bilaterálnom stretnutí boli naplánované stretnutia so zástupcami Slovinska, Maďarska, Českej republiky a Nemecka, týkajúce sa prebiehajúcej spolupráce a budúcich projektov – najmä projektu CZ-SK-DE DETECGAME, ktorý za slovenskú stranu reprezentuje Žilinská univerzita a participuje na tomto projekte s 15% účasťou (celková hodnota projektu predstavuje 1,45 mil. EUR), projekt bol následne zaradený k ďalším dvom slovenským projektom na schválenie skupinou vysokých predstaviteľov.
NPC zasadnutie sa venovalo najmä prezentáciám úspešných projektov EUREKA (odznela prezentácia francúzsko-španielskej spolupráce SMEs v projekte SCANCHIP - Progenika Medipharma a Innopsys o vývoji platformy pre spracovanie DNA s pokročilými funkciami, nižšími nákladmi a vyššou mierou sledovateľnosti) a prezentácia úspešného ukončeného projektu INSIDER Eurostars z prvej výzvy IL-HU-CZ, ktorú prezentoval maďarský riešiteľ projektu (zástupca spoločnosti Identrace). Výstupom projektu bola tzv. unikátna inovatívna kamerová inteligencia, úspechom bolo umožnenie vstupu na nové trhy a spolufinancovanie projektu z verejných zdrojov vo všetkých účastníckych krajinách.
Maďarské predsedníctvo ďalej informovalo o konferenciách, ktoré prebehli v dňoch 18. a 19. januára na Sekretariáte EUREKA v Bruseli so zameraním na regionálnu dimenziu a prioritnú oblasť maďarského predsedníctva so zameraním projektov na spoluprácu v potravinárskom priemysle 
(o oboch udalostiach podrobne informuje cestovná správa slovenskej zástupkyne) a nadväzujúcich podujatiach podporujúcich účasť agentúr, výskumných ústavov, centier a podnikov v projektoch orientovaných na oblasť potravinárstva (najmä zdravotne nezávadné potraviny, ICT technológie vhodné pre zlepšenie vlastností finálneho produktu, zefektívnenie systému výroby, bezpečnosť potravín), ktoré sa uskutočnia v Pécsi a v Budapešti v nasledujúcich mesiacoch (o týchto konferenciách budeme informovať  konkrétnych záujemcov prostredníctvom e-mailových pozvánok). Čo sa týka záverov konferencie o regionálnej dimenzii, ako príklad dobrej praxe pre Slovensko môžu slúžiť krajiny  ES, LI, FR, CY, MA, EE, ktoré už v programovacom období 2007-2013 nezaváhali a začali využívať štrukturálne fondy pre EUREKA/Eurostars projekty, poradenstvo a chod svojich kancelárií. Pre toto obdobie bolo/je v rámci kohéznej politiky možné využiť 86 mil. EUR na VaV, inovácie, podporu podnikateľského sektoru a rozvoj ľudského kapitálu (v užšom poňatí 50.5 mil. EUR celkom na VaVaI a 5.7 mil. EUR na podporu a poradenstvo podnikov zameraných na VaVaI). 
Ďalším bodom programu bola Konferencia národných financujúcich orgánov (ministerstiev, grantových organizácií a agentúr), s panelovými diskusiami so zameraním na Financovanie Eurostars 2 v období 2014-2020 – využívanie dodatočných/nových  finančných nástrojov, umožnenie prístupu k regionálnym zdrojom a možnosti Top-Up financovania, a na harmonizáciu procesov a prezentáciu možných modelov spolupráce. 
Pani Nadja Rohrbach vedúca pracovnej skupiny BCP (príklady najlepšej praxe) informovala o priebehu posledného stretnutie skupiny zo dňa 4.11.2011 v Bruseli. Najdôležitejším bodom stretnutia bola diskusia k posúdeniu finančnej schopnosti účastníkov Eurostars výziev (do 4 týždňov od podania projektu – v niektorých prípadoch je potrebný dlhší čas, čím sú projekty vyradené z hodnotiaceho procesu) . finančná schopnosť je zároveň posudzovaná 2 spôsobmi (1. Je účastník schopný pokryť svoje vlastné náklady?; 2. Je účastník schopný/oprávnený získať prostriedky z národných zdrojov?). Ako odporúčané návrhy riešenia odzneli, že projektu nebudú hodnotené v prípade, ak nie je uvedená finančná schopnosť partnerov projektu, zároveň bude pripravený dotazník pre NFBs ohľadom hĺbky, do akej sú požadované podrobnosti o finančnej schopnosti účastníkov s cieľom vylepšiť obsahové znenie projektových žiadostí.
Na druhom NPC zasadnutí bolo predložených 17 návrhov projektov EUREKA (SR má zastúpenie v troch projektoch, pričom každý zo slovenských účastníkov vstupuje do projektu s prehlásením o schopnosti samofinancovania projektu). Najúspešnejšou krajinou bol Izrael, ktorý po svojom minuloročnom predsedníctve má účasť  v 11 z uvedených projektov.
V stredu prebehlo spojené zasadnutie národných projektových koordinátorov so zástupcami skupiny vysokých predstaviteľov EUREKA. Hlavným bodom programu bolo predstavenie súčasného stavu vývoja programu EUROSTARS (2007-2013), kde odzneli nasledujúce zaujímavé údaje: celkom od roku 2007 prebehlo 7 výziev na podávanie návrhov projektov do programu EUROSTARS, v ktorých bolo podaných 2273 návrhov projektov, s celkovým rozpočtom 3.114 miliónov EUR. Celkový počet aplikujúcich subjektov bol 7448 (z toho 72% predstavovali SME). Z tohto počtu žiadostí bolo úspešných + financovaných 474 projektov s celkovým rozpočtom 672 miliónov EUR (z toho 322 miliónov EUR predstavovali verejné zdroje a z toho 80 miliónov EUR prostriedky EÚ). Ďalej boli podané informácie o poslednej siedmej výzve, v ktorej bolo do 22.9.2011 prijatých 365 návrhov projektov, z ktorých 293 bolo posunutých na hodnotenie nezávislým panelom hodnotiteľov - IEP (t.j. úspešnosť 80% žiadostí). Podľa posúdenia IEP sa 115 projektov umiestnilo nad tzv. prahom úspešnosti (t.j. 39%) a je v nich účastných 24 členských štátov. Celkové náklady predstavujú 168,5 milióna EUR a 78%žiadateľov sú SME. Najviac úspešných projektov je zaradených do oblasti biologických vied (28%), elektroniky a IT (27%) a priemyselnej výroby (15%), z toho výstupy pre trh sa budú týkať najmä oblastí zdravotníctva (29%), priemyselných výrobkov (22%), trhu energií (22%) a biotechnológií (6%). Zaujímavosťou pre Slovensko je, že do databázy expertov (v IEP) boli schválení 4 slovenskí experti.
Ďalej nasledovalo predstavenie návrhu dokumentu Eurostars II. (2014-2020), predsedom pracovnej skupiny pre implementáciu Eurostars II. v novom programovom období sa stal dánsky zástupca v EUREKA Dr. Jens Vittrup. Základnými cieľmi Eurostars II. v rámci princípov Horizontu 2020 zostávajú stimulovanie rastu prostredníctvom inovácií SME a podpora aktívnych SME rozšírením možností mechanizmov podpory, podpory SME vyvíjať nové VaV aktivity (výrobky, služby, procesy,...), podporovať technologický a priemyselný rozvoj, internacionalizáciu, zrýchliť procesy vedúce k zníženiu byrokratickej záťaže. Eurostars II. bude zdrojom financovania trans-národných  výskumných a inovačných aktivít.
Vo štvrtok sa uskutočnilo zasadnutie skupiny HLG, ktorej sa slovenský zástupca Dr. Boháček nemohol zúčastniť zo zdravotných dôvodov (k zastupovaniu i hlasovaniu bola splnomocnená p. Kováčová). Dôležitou témou bola diskusia krajín o rozpočte Sekretariátu EUREKA na rok 2012, ako i rozprava k výsledkom auditu Sekretariátu EUREKA za rok 2011 a informácia o výsledkoch výberového konania nového vedúceho Sekretariátu EUREKA.
Čo sa týka navrhovaného rozpočtu pre rok 2012, členský poplatok pre Slovenskú republiku bol stanovený vo výške 14 988 EUR (čo predstavuje 14% nárast oproti minulému roku; nakoľko výpočet je stanovený priemerom rastu HDP za posledných 5 rokov podľa metodík OECD). V porovnaní s nami možno uviesť napr. príspevok Nemecka (290 276 EUR), ČR (33 298 EUR), Rakúsko (50 095 EUR), Maďarsko (25 518 EUR). Najväčší nárast (16.62%) v porovnaní s minulým rokom zaznamenalo Turecko, ktorého členský príspevok na rok 2012 predstavuje 127 485 EUR. Podrobná správa o rozpočte je zameraná na konkrétne reštriktívne opatrenia a informuje o prostriedkoch príjmovej a výdavkovej časti podľa príslušných štandard. Zaujímavosťou bolo pri celkovom zameraní na krátenie rozpočtu navýšenie platov zamestnancov Sekretariátu EUREKA (približne o 3% v rámci belgického práva). Viacero krajín (GE, PT, IT, IR) požadovalo prešetrenie a podrobnejšie vysvetlenie belgického právneho poriadku. 
Výsledky auditu boli pred zasadnutím k dispozícii členom HLG, ktorý sa mohli predpripraviť na rozpravu (táto okrem iného bola aj predmetom diskusie maďarského predsedníctva a 6 board members). Mnoho krajín opäť vyslovilo nespokojnosť s výsledkami auditu, ktorý bol prevedený na Sekretariáte EUREKA v januári 2012 spoločnosťou PwC. Audit bol celkovo vyhodnotený ako „nejasný“, zahmlievajúci niektoré zásadné fakty, k čomu krajiny na čele s Portugalskom (v mene portugalskej vlády) vyslovili nesúhlas a nespokojnosť s vynakladaním prostriedkov členských krajín. Audit bude podrobený opätovnej kontrole a taktiež prebehne výberové konanie na novú spoločnosť k prevedeniu nového auditu. 
Posledným bodom programu (v rámci valného zhromaždenia GA) bolo hlasovanie o vyslovení dôvery súčasnému vedeniu Sekretariátu EUREKA na čele s p. Luukom Borgom (NL). Hlasovanie bolo tajné, prítomných bolo 32 krajín (predstaviteľ HLG Portugalska miestnosť po vyslovení nesúhlasu a nespokojnosti s výsledkami auditu opustil), výsledné sčítanie hlasovania potvrdilo dôveru súčasnému vedeniu (ZA bolo 20 hlasov = nadpolovičná väčšina, PROTI 5 hlasov, ZDRŽALO SA 7 hlasov).

5.	 Odporúčané závery
1. Zabezpečiť uhradenie členského príspevku na rok 2012.
T: január 2012						Z: OMSVV

2. Vypracovanie schémy/obnovenej výzvy na podporu projektov EUREKA, organizácia Pracovnej skupiny EUREKA 2012 a zameranie sa na regionálnu dimenziu a podporu v rámci kohéznej politiky.
T: jún 2012						Z: OMSVV

3. Finalizácia zmlúv pre úspešných riešiteľov Eurostars projektov k umožneniu riešenia a spolufinancovania a príprava manuálu procesov.
T: jún 2012						Z: OMSVV + OIŠPVV

6. Prehľad prinesenej dokumentácie

Všetky materiály, spolu s kontaktnými adresami sú k dispozícii pre nahliadnutie na Odbore medzinárodnej spolupráce vo výskume a vývoji (SVT MŠVVaŠ SR, Lamačská cesta 8/a).

Správu vypracovala:   
Ing. Jaroslava Kováčová,  OMSVV SVT			................................			       
Bratislava, 1.2.2012  

Správu schválila: 
RNDr. Marta Cimbáková 	                                                ...............................
generálna riaditeľka  SVT